钦定古今图书集成/明伦汇编/闺媛典/第028卷 > 周仪同松滋公夫人尉迟氏墓志铭
## 钦定古今图书集成/明伦汇编/闺媛典/第028卷 > 周仪同松滋公夫人尉迟氏墓志铭

前人

夫人讳某，河南洛阳人也。祖父太师、柱国公，魏室丧
乱，经纶夷阻，周朝建国，匡翊揖让。图谍帝系，即有内
外之亲；分裂山河，仍为舅甥之国。夫人容范端庄，仪
形淑令。六义观德，南风有夫人之诗；八卦成形，东方
有少女之位。姆傅习言，公宫教业，箴管线纩，佩帨茝
兰。年十有二，出适仪同拓跋竞。衣其翟服，既得宗妇
之仪；乘其鱼轩，还从列国之礼。摽梅三实，无阙其时；
夭桃九华，能修其政。某年某月，册拜回洛县君。母金
明公主，魏文帝长女。春则帝女采桑，秋则王姬筑馆。
夫人出入主家，遨游戚里，灌龙园苑，长门宫殿。既而
膏腴美疢，华茂伤年，沈痼床帐，蒸离寒暑。三世之术，
无乏于医门；百草之本，徒穷于药性。“建德三年五月
七日亡，春秋三十。昔西河女子，值九节之菖蒲；东海
妇人，得三山之芝草。无由再遇，悲矣如何！”即以其年
十月十五日葬于京兆之北陵原。“龟筮告辰，丘陵启
奠，西临织女之庙，南望湘妃之坟。呜呼哀哉！”乃为《铭》
曰：

父曰帝师，母曰王姬。车服不系，江汉无思。是生令淑，
观《礼》敦诗。声超宋子，德茂邢姨。继世盛德，思贤克举。
奠雁迎门，濡𬞟实俎。奉盥如事，移茵即序。春水浴蚕，
秋机秉杼。帝乡近亲，帝城近臣。濯龙亲戚，平阳主人。
“金波回月，玉相临春。弄玉凤凰，昌容紫草。自此千年，
无人得道。舜华荣曜，飘零何早？渭水北原，平陵故园。
‘才通谷口，即望寒门。吁嗟此地，去矣归魂。孟冬十月，
长松九年。亲宾掩泪，凄怆何言’！”